Document ID: 32009D1008

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Δεκεμβρίου 2009
με την οποία επιτρέπεται στη Δημοκρατία της Λετονίας να παρατείνει την εφαρμογή μέτρου παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2009/1008/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για τη λειτουργία της ΕυρωπαϊκήςΕνωσης,
την οδηγία 2006/112/ΕΚ (1), και ιδίως το άρθρο 395 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Με επιστολή που καταχωρήθηκε στη Γενική Γραμματεία της Επιτροπής στις 3 Μαρτίου 2009, η Δημοκρατία της Λετονίας (εφεξής «Λετονία») ζήτησε την άδεια να συνεχίσει την εφαρμογή μέτρου παρέκκλισης από τις διατάξεις της οδηγίας 2006/112/ΕΚ όσον αφορά τον υπόχρεο για την πληρωμή του ΦΠΑ στις φορολογικές αρχές.
(2)
Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή, με επιστολή της 22ας Σεπτεμβρίου 2009, ενημέρωσε τα άλλα κράτη μέλη σχετικά με το αίτημα που υπέβαλε η Λετονία. Με επιστολή της 24ης Σεπτεμβρίου 2009, η Επιτροπή γνωστοποίησε στη Λετονία ότι διέθετε όλες τις πληροφορίες που θεωρούσε απαραίτητες για την εκτίμηση του αιτήματός της.
(3)
Η αγορά ξυλείας στη Λετονία κυριαρχείται από μικρές τοπικές επιχειρήσεις και μεμονωμένους προμηθευτές. Λόγω της φύσεως της αγοράς και των επιχειρήσεων που δραστηριοποιούνται σε αυτή, προκλήθηκε φοροδιαφυγή η οποία ήταν δύσκολο να ελεγχθεί από τις φορολογικές αρχές. Ως εκ τούτου, συμπεριλήφθηκε στη λετονική νομοθεσία περί ΦΠΑ ειδική διάταξη η οποία ορίζει ότι, όσον αφορά τις συναλλαγές στον τομέα της ξυλείας, υπόχρεος του φόρου είναι ο υποκείμενος στον φόρο για τον οποίο πραγματοποιείται η φορολογητέα παράδοση αγαθών ή παροχή υπηρεσιών.
(4)
Το μέτρο αποτελεί παρέκκλιση από το άρθρο 193 της οδηγίας 2006/112/ΕΚ, το οποίο ορίζει ότι, στο εσωτερικό καθεστώς, ο φόρος οφείλεται κατά κανόνα από τον υποκείμενο στον φόρο που πραγματοποιεί φορολογητέα παράδοση αγαθών ή παροχή υπηρεσιών.
(5)
Το μέτρο είχε προηγουμένως επιτραπεί με την πράξη προσχώρησης του 2003 (2), ιδίως το κεφάλαιο 7 σημείο 1β) του Παραρτήματος VIII, καθώς και με την απόφαση 2006/42/ΕΚ του Συμβουλίου της 24ης Ιανουαρίου 2006 (3) βάσει της τότε εφαρμοστέας έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη (4) φορολογική βάση.
(6)
Η Επιτροπή θεωρεί ότι τα πραγματικά και νομικά περιστατικά που δικαιολογούσαν την τρέχουσα εφαρμογή του εν λόγω παρεκκλιτικού μέτρου δεν έχουν μεταβληθεί και εξακολουθούν να ισχύουν. Ως εκ τούτου, είναι σκόπιμο να επιτραπεί στη Λετονία να εφαρμόσει το εν λόγω μέτρο για περαιτέρω περιορισμένη περίοδο.
(7)
Η παρέκκλιση δεν θα έχει αρνητικές συνέπειες στους ιδίους πόρους της Ένωσης που προέρχονται από τον ΦΠΑ,
ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 193 της οδηγίας 2006/112/ΕΚ, επιτρέπεται στη Λετονία να συνεχίσεινα ορίζει ως υπόχρεο του ΦΠΑ τον λήπτη αγαθών ή υπηρεσιών, στην περίπτωση συναλλαγών ξυλείας.
Άρθρο 2
Η παρούσα απόφαση εφαρμόζεται από 1ης Ιανουαρίου 2010 έως τις 31 Δεκεμβρίου 2012.
Άρθρο 3
Η παρούσα απόφαση απευθύνεται στη Δημοκρατία της Λετονίας.
Βρυξέλλες, 7 Δεκεμβρίου 2009.

Labels: 3
2
15
18